
НАРЕДБА № 4


ЗА РЕДА ЗА СПИРАНЕ, ПРЕСТОЙ И ПАРКИРАНЕ НА 
ПЪТНИ ПРЕВОЗНИ СРЕДСТВА НА ТЕРИТОРИЯТА НА ОБЩИНА КАЗАНЛЪК










Приета с Решение № 79/25.02.2016 г., 
изм. с Решение № 335/29.12.2016 г.,
изм. с Решение № 488/29.06.2017 г. 











ГЛАВА ПЪРВА
РАЗДЕЛ 1. 
ОБЩИ ПОЛОЖЕНИЯ

Чл.1 Тази наредба урежда въпросите за местните изисквания за ограничения, забрани, санкции и контрол, свързани със спирането, престоя и паркирането на пътни превозни средства /ППС/ на територията на община Казанлък.
Чл.2 Допуска се въвеждането на временни ограничения на движението, спирането, престоя и паркирането на превозните средства на територията на града по разпореждане на компетентните общински органи, съгласувано със службите за пътен контрол. Ограниченията се сигнализират съобразно Закона за движението по пътищата /ЗДвП/ и нормативните документи за неговото прилагане.

ГЛАВА ВТОРА
РАЗДЕЛ I
ОБЩИ ПРАВИЛА

Чл. 3 (1) На територията на община Казанлък, престой и паркиране, освен съгласно указания в нормативните актове ред, може да се извършва само:
1. В зони за платено и безплатно паркиране в определени часове на денонощието, определени по реда на гл. Втора, Раздел II от тази наредба. Местата за паркиране в тези зони се обозначават с пътни знаци, пътна маркировка и надписи, чрез които на водача се указват условията за паркиране.
2. На специално отредени и сигнализирани за това места (паркинги), извън платното за движение. Паркингите могат да бъдат държавна, общинска или частна собственост на физически и/или юридически лица.
(2) Местата по ал.1, т.2 се определят на основание проект, утвърден от Главния архитект на Общината.
(3) Местата по ал.1, освен по предвидения от ЗДвП ред и свързаните с него подзаконови нормативни актове, могат допълнително да се обозначават и обособяват, по начин, предвиден в проекта по ал.2, както и по преценка на контролните общински органи.
(4) Не се допуска нерегламентирано поставяне и/или разполагане върху общинска територия на всякакви подвижни, неподвижни и други прегради, знаци, табели, съоръжения, предмети и др. подобни, които затрудняват и/или възпрепятстват видимостта, преминаването, спирането, престоя и паркирането на моторните превозни средства, както и движението на пешеходците.
(5) Забранява се ограждането на паркоместа и монтиране на гаражни клетки и приспособления за паркиране на ППС по улиците, тротоарите и междублоковите пространства без разрешение на Общината.

Чл. 4 (1) (изм. с Решение № 335/29.12.2016 г.) Престоят и паркирането са забранени:  
1. на място, където превозното средство създава опасност или е пречка за движението или закрива от другите участници в движението пътен знак или сигнал;
2. до престояващо или паркирано пътно превозно средство от страната на движението;  
3. на пешеходни или велосипедни пътеки и на разстояние, по-малко от 5 метра преди тях;  
4. на кръстовище и на по-малко от 5 метра от тях;  
5. на платното за движение, където разстоянието между пътното превозно средство и пътната маркировка, забранена за пресичане, е по-малко от 3 метра или с пътен знак е забранено изпреварването;  
6. (Отм. с Решение № 488/29.06.2017 г.)
7. (Отм. с Решение № 488/29.06.2017 г.)
8. (Отм. с Решение № 488/29.06.2017 г.)
9. (Отм. с Решение № 488/29.06.2017 г.)
10. (Отм. с Решение № 488/29.06.2017 г.) 
11. (Изм. с Решение № 488/29.06.2017 г.) при наличие на знак В27 /забранени са престоят и паркирането/. 

(2) Престоят и паркирането са забранени и:
1. На таксиметровите местостоянки, с изключение на регистрираните таксиметрови автомобили.
2. На служебни паркинги, разположени на общинска територия, освен в случаите на писмено съгласие на ползвателя.
(3) Освен в случаите на ал.2 паркирането е забранено и:
1. В паркове, градини и зелени площи, освен в случите, когато на територията им има специално обособени и обозначени за това места.
2. Пред стълбища и проходи, входове и изходи, около туристически и исторически места, спортни съоръжения и др., които са пешеходни зони, когато се затруднява движението на пешеходците.
3. Около съдовете за смет по начин, възпрепятстващ сметосъбирането.
4. Около противопожарните кранове по начин, възпрепятстващ използването им.
5. (Нова с Решение № 488/29.06.2017 г.) Пред входовете на паркове, театри, кина, предприятия, както и на други места където е възможно да влизат или да излизат пътни превозни средства.
6. (Нова с Решение № 488/29.06.2017 г.) На платното за движение и на тротоара непосредствено пред входовете на жилищни сгради и гаражи, когато това затруднява достъпа до тях.
7. (Нова с Решение № 488/29.06.2017 г.) На спирките на превозните средства от редовните линии за обществен превоз на пътници.
8. (Нова с Решение № 488/29.06.2017 г.) На места, определени за хора с трайни увреждания.
9. (Нова с Решение № 488/29.06.2017 г.) Пред входовете и на прилежащите тротоари на детските заведения и училищата;
10. (Нова с Решение № 488/29.06.2017 г.) При наличие на знак В28 /забранено е паркирането/ от ЗДвП.

Чл.5 Забранява се домуването на товарни автомобили от категория N2 и N3, автоцистерни, автобуси, ремаркета и полуремаркета над 750 кг., строителни машини и техника по улици, площади и в близост до жилищни сгради на територията на община Казанлък.
Чл.6 (1) Допуска се престой и паркиране на моторни превозни средства с допустима максимална маса до 2,5 тона върху тротоарите, само на определените от собствениците на пътя или администрацията места, успоредно на оста на пътя, ако откъм страната на сградите остава разстояние най- малко 2 метра за преминаване на пешеходци.
(2) Във всички останали случаи не се допуска престой и паркиране на моторни превозни средства върху тротоарите.

Чл.7 (1) Водачът на пътно превозно средство, спряно на платното за движение поради повреда, е длъжен незабавно да го измести на място, където е разрешено паркирането, или извън платното за движение.
(3) В случаите по ал. 1, когато изместването е невъзможно, водачът е длъжен да обозначи повреденото превозно средство с предупредителен светлоотразителен триъгълник или по друг подходящ начин, така че то да бъде забелязано навреме от водачите на приближаващите се пътни превозни средства.
(4) Правилата по ал. 1 и ал. 2 се прилагат и за пътните превозни средства, които са спрели за оказване на помощ, както и за аварийните екипи на КЕЦ, гр. Казанлък при „EVN – България - Електроразпределение” ЕАД – Пловдив, „Водоснабдяване и канализация” ЕООД, фирмите обслужващи газоразпределителната мрежа на гр. Казанлък и аварийните екипи на кабелните телевизии и мобилните оператори при изпълнение на служебните си задължения.
Чл. 8 Забранява се търговия от и на превозни средства в местата, разрешени за престой и паркиране, и платната за движение.
Чл. 9 (1) Забранява се оставянето/разполагането на неизправни, катастрофирали и спрени от движение превозни средства и/или част/и от тях на местата, разрешени за престой и паркиране.
(2) Принудително преместените превозни средства по ал.1 се съхраняват на специално отреден за целта общински паркинг.
(3)  Забранява  се преминаването, спирането и паркирането на ППС през местата, определени за пешеходна зона - “Екозона“ без пропуск, издаден от Общината.

(4) Забранява се преминаването, спирането и паркирането на ППС за извършване на товаро-разтоварни работи в централната градска част без пропуск, издаден от Общината.

(5) (изм. с Решение № 335/29.12.2016 г.) Пропуски по ал. 3 и ал. 4 се издават за:
- ППС, зареждащи търговски обекти и обслужващи банки на територията на “Екозоната”;
- ППС, собственост на лица, с постоянен или настоящ адрес или адрес на управление на територията на “Екозоната”;
- ППС, извършващи товаро-разтоварни работи в централна градска част или “Екозоната”.

(6) (изм. с Решение № 335/29.12.2016 г.) Пропускът се издава по заявление на заинтересованото лице до Кмета на общината, или упълномощено от него лице, след заплащане на такса, като в молбата се посочват ДКН на ППС и адреса на обекта, а за живущите  -  срещу регистрационен талон и документ за адресна регистрация и заплатена такса, по чл. 44, ал. 1, т. 25, предложение 2 от Наредба № 26 за определянето и администрирането на местните такси и цени на услуги на територията на община Казанлък. 

(7) Размерът на таксата за издаване на пропуск се определя с Наредба № 26 за определянето и администрирането на местните такси и цени на услуги на територията на община Казанлък. 

(8) Местата, определени за пешеходна зона – “Екозона”, както и улиците, които се включват в централната градска част, се обозначават със съответното знаково стопанство.


РАЗДЕЛ II
ЗОНИ ЗА ПЛАТЕНО И БЕЗПЛАТНО ПАРКИРАНЕ
Чл.10. (1) На улици и площади, общинска собственост, със Заповед на Кметът се въвежда режим на кратковременно платено паркиране за леки автомобили, с допустима максимална маса до 2,5 (два и половина) тона и на микробуси до 22 (двадесет и две) пътнически места.
(2) Със заповедта по ал.1 се определят границите на зоните и местата за кратковременно платено паркиране.
(3) (Изм. с Решение № 488/29.06.2017 г.) Режимът на паркиране по ал.1 е валиден в работни дни от 08:00 часа до 17:30 часа.
(4) Времетраенето на кратковременното паркиране не може да надвишава 3 часа. 
Чл.11 (1) Установяване на заплащането и контрола на действителното времетраене на паркирането в зоните по чл.10, ал.1 става с билет от инкасатор с предварително закупен от водача талон, чрез изпращане на кратко съобщение на мобилен оператор (SMS), чрез таксуване от паркинг-автомат, с представен пропуск за домуващи, с разрешително за предплатена услуга, с карта издадена при условията на настоящата наредба или по друг начин, определен със Заповед на Кмет на община Казанлък.
(2) Вида и дизайна на талоните за паркиране се утвърждават със Заповед на Кмет на община Казанлък. На талона задължително се изписват указанията за неговото ползване.
(3) Цената за кратковременно паркиране се заплаща съгласно цени, определени Наредба № 26 за определянето и администрирането на местните такси и цени на услуги на територията на Община Казанлък.
Чл.12 (1) При използване на талон за заплащане на престоя в зоната, водачът на автомобила е длъжен да отбележи върху него по ясен и точен начин, съгласно указанията изписани на него, необходимите данни за паркирането и да го постави в долният десен ъгъл на предното стъкло на ППС, откъм вътрешната му страна, по начин, осигуряващ видимостта му отвън.

(2) При заплащане чрез кратки съобщения, водачът е длъжен да изпрати кратко съобщение от мобилен телефон, следвайки точно указанията, изписани на указателните табели в зоната.
Чл.13 Дейностите по продажба на билетите, талоните за паркиране, предоставянето на SMS- услугата и паркинг автомати, както и всички други дейности по обслужване на зоната, заедно или поотделно, могат да се извършват от общинска администрация чрез нейно звено или чрез възлагане на външен изпълнител.
Чл. 14 Не се допуска в зоните по чл.10, ал.1:
1. Нарушения на правилата за движение, регламентирани в ЗДвП и свързаните с него подзаконови нормативни разпоредби.
2. Паркиране в нарушение на правилата за паркиране, регламентиращи зоната, както и указанията на техническия персонал, обслужващ зоната.
3. Паркиране извън обозначените места за паркиране или по начин, засягащ очертанията на мястото за паркиране и/или съседно място.
4. Паркиране на ППС, без да е направено заплащане на цената по реда на чл.11, ал.1.
5. Паркиране на място, обозначено със знак Д21-„Инвалид”, на автомобили, без необходимото разрешение за това.
6. Паркиране на местата „Служебен абонамент” без съгласието на ползвателя, на който е издадено разрешително.
7. Безплатното паркирането на автомобили, освен в случаите посочени в настоящата наредба.


РАЗДЕЛ III
ПАРКИРАНЕ И ПРЕСТОЙ В ЗОНИТЕ ЗА ПЛАТЕНО И БЕЗПЛАТНО ПАРКИРАНЕ ЗА ХОРА С УВРЕЖДАНИЯ, ЛИЦА СЪС СЛУЖЕБЕН АБОНАМЕНТ И ЛИЦА С ПОСТОЯННО МЕСТОЖИТЕЛСТВО

Чл.15 (1) В зоните по чл.10, ал.1 се осигуряват фиксирани и обозначени със знак Д21-„Инвалид” места за безплатно паркиране на ППС, превозващи и/или управлявани от хора с увреждания.
(2) (изм. с Решение № 335/29.12.2016 г.) На местата по ал. 1, могат да престояват само автомобили, снабдени с карта, удостоверяваща правото на ползване на такова място. Картата задължително съдържа международния знак „Инвалид”. Тя трябва да бъде поставена на предното стъкло на ППС, откъм вътрешната му страна, по начин, осигуряващ видимостта на изображението отвън.“ 
(3) За издаване на карта по ал. 2 се подава заявление до Кмета на общината, като се прилагат следните документи:
1. Копие от регистрационен талон на автомобила за удостоверяване на постоянния адрес и собствеността на автомобила;
2. Служебна бележка за липса на задължения към община Казанлък – по образец;
3. Копие от платежния документ за внесената сума, определена, съгласно т. 2 на ал. 1;
4. Копие от Експертно решение на ТЕЛК или НЕЛК.
(4) Винетният пропуск се издава за срок до една календарна година, но не повече от срока на Експертното решение на ТЕЛК или НЕЛК.
(5) Карта за паркиране на местата, определени за превозните средства, обслужващи хора с увреждания и използване на улеснения при паркиране, се издава от Кмет на общината или от оправомощено от него длъжностно лице.
(6) Картата по ал. 2 се издава за определен срок, като срокът не може да бъде по дълъг от срока, посочен в експертизата на ТЕЛК/НЕЛК/ЦЕЛК и РЕЛК
(7) Картата за паркиране на местата, определени за превозните средства, обслужващи хора с увреждания и използване на улесненията при паркиране, издадено от друга община на територията на Република България или от държава - членка на Европейския съюз, е валидна на територията на община Казанлък ако е издадена в съответствие с изискванията на Препоръка 98/376/ЕО на Съвета от 4 юни 1998 г. относно картата за паркиране на хора с трайни увреждания.
(8) При недостиг на паркоместа по ал.1, паркирането се извършва при режим на почасово платено паркиране.
Чл.16 Моторни превозни средства със специален режим на движение по чл. 91, ал. 3 от ЗДвП, могат да паркират в зоните по чл.10, ал.1 при изпълнение на служебните си задължения, без заплащане и с неограничено времетраене.
Чл.17 За подобряване на сигурността на сградите на държавни институции, ведомства, общини и други организации на бюджетна издръжка, при необходимост и при възможност се отреждат служебни паркоместа. Същите се разрешават по ред определен от Кмета на Общината и се предоставят за безвъзмездно ползване.
Чл.18 (1) Собственици или ползватели на МПС, с адресна регистрация в обхвата на зоните по чл.10, ал.1, имат право да паркират в тази зона на основание издаден пропуск за „платено преференциално паркиране“.

(2) Пропуските по предходната алинея се издават от Кмет на община Казанлък или упълномощено от него лице в зависимост от броя на паркоместата за платено паркиране в съответната зона.
(3) Пропускът може да бъде със срок до 1 /една/ година, като предоставеното с него право на паркиране се ползва за едно МПС на жилище, независимо от броя на семействата, живущи в него.
(4) Паркирането се осъществява в близост до постоянния или настоящ адрес и на най-близката улица, в близост до постоянния или настоящ адрес, а за живущите на пешеходни зони и на улици, на които е забранено влизането или паркирането, имат право да паркират на най-близките две пресечни улици в близост до постоянния им или настоящ адрес, на които е въведен режим за кратковременно платено паркиране.
(5) Лицата, желаещи да им бъде издаден пропуск за платено преференциално паркиране по ал.1, подават заявление, към което прилагат следните документи:
а) Заявление;
б) Копие от регистрационен талон на МПС /сверява се с оригинала при подаване на документите/;
в) Удостоверение за настоящ адрес /прилага се служебно;
(6) Лицата, желаещи да се възползват от режима по ал.1, заплащат цена в размер, определен с Наредба №26 за определянето и администрирането на местните такси и цени на услуги на територията на Община Казанлък. При недостиг на паркоместа, право на преференциално паркиране имат първите подали заявления. Всички останали паркират по общия ред, спазвайки правилата за кратковременно паркиране.
(7) Не се издава пропуск по ал. 1 на лице притежаващо място за паркиране или гаражна клетка в поземлен имот, на които е постоянният/настоящият му адрес, попадащ в обхвата на зоните за платено паркиране или са променили предназначението им.
(8) При паркиране, притежателят на пропуска е длъжен да го постави в долния десен ъгъл на предното стъкло на МПС, от вътрешна страна така, че изображението да е ориентирано навън.
(9) При недостиг на паркоместа, право на преференциално паркиране на МПС по постоянен или настоящ адрес са първите подали заявления. Всички останали паркират по общия ред, спазвайки правилата за кратковременно паркиране.
Чл. 19 (1) На територията на община Казанлък, в границите на зоните по чл.10, ал.1 и извън тях, се допуска режим на платено паркиране - „Служебен абонамент” до три места за кратковременно паркиране, обозначени по подходящ начин с указателна табела с посочване на лицето – ползвател, в непосредствена близост до съответния обект.

(2) Разрешението по ал.1 може да бъде със срок до 1 /една/ година. Редът за ползване на режим на платено паркиране „Служебен абонамент” се определя със Заповед на Кмет на Община Казанлък.
(3) Лицата, желаещи да се възползват от режима по ал.1, заплащат цена в размер, определен с Наредба №26 за определянето и администрирането на местните такси и цени на услуги на територията на Община Казанлък.

РАЗДЕЛ III
РЕЖИМ НА БЕЗПЛАТНО ПАРКИРАНЕ НА ЕПС 
(ЕКОЛОГИЧНИ ПРЕВОЗНИ СРЕДСТВА)
Чл. 20 (1) На територията на община Казанлък, електромобилите паркират безплатно в зоните за почасово платено паркиране.
(2) Правото на електромобилите да паркират безплатно в зоните за почасово платено паркиране се доказва със стикер, залепен на предното стъкло в долният десен ъгъл на превозното средство. Стикерът се издава от Кмета на Община Казанлък или упълномощено от него лице, по ред и условия, определени със Заповед.

(3) Липсата на стикер води до заплащане на определената такса при престой и паркиране.


РАЗДЕЛ IV
ПАРКИНГИ
Чл. 21 Паркингите са специално отредени и сигнализирани за това площи, извън уличното платно.

Чл. 22 (1) По предназначението си паркингите могат да бъдат:
1. Публични - за почасово, за абонаментно и за безплатно паркиране на всички желаещи.
2. Ведомствени - за нуждите на държавни и общински ведомства
3. С ограничен достъп - обслужващи само автомобили на ограничен кръг клиенти.
(2) Според реда за паркиране, паркингите могат да бъдат платени или безплатни.
(3) Според продължителността на паркиране - денонощни и с ограничено работно време.

(4) Вида на паркинга по предходните алинеи се определя от неговия собственик. На входа на паркинга и на други подходящи места задължително се изписва какъв е вида на паркинга и лицето, което го стопанисва. 
Чл. 23 Собствениците на паркинги по чл.21, ал.1, т.1, отворени за публичен достъп, задължително уведомяват кмета на Общината за наличието на такъв паркинг, заедно с режима на неговото ползване, брой места, цени за паркиране и др.
Чл. 24 Организацията на движение в паркингите, поддържането на инфраструктурата и пр., са отговорност на собственика или лицето, което го стопанисва.
Чл. 25 (1) Ползвателите на паркинг паркират стриктно в обозначените места, без да засягат или да навлизат в съседни места за паркиране.
(2) В паркинги, в които местата не са очертани по видим и ясен начин, паркиращите спазват указанията на техническия персонал на паркинга.
ГЛАВА ТРЕТА
ПРИНУДИТЕЛНИ МЕРКИ ПРИ НЕПРАВИЛНО ПАРКИРАНЕ 
РАЗДЕЛ I
БЛОКИРАНЕ НА КОЛЕЛОТО НА ПАРКИРАНО ППС

Чл. 26 ППС, което е паркирано в нарушение на правилата за паркиране в зоните за платено паркиране може да бъде принудително задържано чрез използване на техническо средство тип „скоба”. Същата мярка може да бъде приложена и по отношение на неправилно паркирани в паркингите по Глава Втора, Раздел IV. Мярката се прилага по искане на техническия персонал на паркинга.
Чл. 27 Поставянето на „скоба” може да се извършва само от длъжностни лица от звено на общината, определени със Заповед на Кмета на община Казанлък, на основание чл.167 ал.2, т.2 от ЗДвП.
Чл. 28 (1) Конструкцията на „скобата” и начина на поставянето й трябва да бъдат такива, че да не нанасят повреда на ППС.
(2) Забранява се повреждането на скобата и/или освобождаването й от други лица, освен от служители на звеното по чл.27.
(3) На предното стъкло на блокирания автомобил се поставя съобщение, че ППС е принудително задържано и указания за реда за освобождаването му.
Чл. 29 (1) За принудителното задържане със „скоба” водачът на ППС заплаща разхода по прилагането на техническото средство, както и таксата за престой.
(2) Размерът на разхода по прилагане на техническото средство се утвърждава с Наредба № 26 за определянето и администрирането на местните такси и цени на услуги на територията на Община Казанлък.
(3) Разходите по ал.1 и цената за паркиране се заплащат на мястото на блокиране на ППС, при неговото освобождаване и се събират от служители на звеното на общината по чл.28.


РАЗДЕЛ II
ПРЕМЕСТВАНЕ НА ПАРКИРАНО ПЪТНО ПРЕВОЗНО СРЕДСТВО

Чл. 30 Определените от Министъра на вътрешните работи длъжностни лица от службите за контрол и/или длъжностни лица, определени от собствениците или администрацията, управляваща пътя, могат да преместват или да нареждат да бъде преместено паркирано пътно превозно средство на отговорно пазене на предварително публично оповестено място без знанието на неговия собственик или на упълномощения от него водач.
Чл. 31 Длъжностни лица от звеното за контрол, определени със заповед на кмета на общината, могат да извършат или да нареждат принудително преместване на автомобил без знанието на неговия собственик в случаите:
1. (Изм. с Решение № 488/29.06.2017 г.) След изтичане на работното време на зона, задържаните със скоба ППС задължително се преместват от мястото на паркирането.
2. ППС е паркирано на място, обозначено с пътен знак Д21 „Инвалид”, предназначено за ППС, превозващо и/или управлявано от лице с увреждане, без да са налице условията за това.
3. ППС е паркирано правилно, но обстоятелствата налагат неговото преместване. За новото местоположение на превозното средство се уведомява районното полицейско управление, а разходите, направени във връзка с преместването на превозното средство, са за сметка на лицето или организацията, поискала преместването.
4. (изм. с Решение № 335/29.12.2016 г.) При паркиране в нарушение на правилата за движение на места, обозначени с неподвижен пътен знак, предупреждаващ за принудително преместване на паркирано превозно средство, както и когато създава опасност или прави невъзможно преминаването на другите участници в движението. В този случай длъжностните лица от службата по контрол уведомяват районното полицейско управление за новото местоположение на превозното средство. Разходите във връзка с преместването на превозното средство, са за сметка на собственика на превозното средство, което се задържа до заплащане на тези разходи и таксата за отговорното пазене.
Чл. 32 (1) В случаите на чл. 31 при освобождаване на превозното средство от предварително публично оповестеното място - охраняем паркинг, собственикът на автомобила или упълномощен негов представител заплаща цената за престой в зоните за платено паркиране, разхода за принудителното задържане, разхода по преместването и транспортирането му, както и таксата за отговорното пазене на ППС.
(2) Размерът на разхода за преместване на неправилно паркирано ППС се определя с Наредба №26 за определянето и администрирането на местните такси и цени на услуги на територията на Община Казанлък.
Чл. 33 (1) Преместването става със специализиран автомобил за преместване на неправилно паркирани ППС, на основание чл.167, чл.168, чл.171, т.5, б. „б” от ЗДвП.
(2) Преместването на блокираните автомобили става на предварително публично оповестен за това охраняем паркинг, стопанисван от службата по чл.30. Блокираният автомобил се премества и оставя на отговорно пазене без скобата.
(3) Преместването на неправилно паркирано ППС и транспортирането му до определения паркинг се извършва така, че да не му се нанасят повреди.
Чл. 34 Не се задържат принудително и не се отстраняват чрез принудително преместване МПС със специален режим на движение по чл.91, ал.3 от ЗДвП.


РАЗДЕЛ III
КОНТРОЛНИ ОРГАНИ

Чл. 35 (1) Контролът по тази наредба се осъществява от:
1. Кметът на Община Казанлък или чрез определено с негова писмена заповед звено на общината и длъжностни лица;
2. Началника на РУ „Полиция“ гр. Казанлък или определените от него с писмена заповед длъжностни лица;
(2) Осъществяващите контрол по тази наредба:
1. Следят за изпълнението на наредбата и налагат глоби с фиш или съставят актове в зависимост от вида на нарушението;
2. Използват техническо средство за принудително задържане на пътното превозно средство, за което не е заплатена дължимата цена за паркиране до заплащане на цената и на разходите по прилагане на техническото средство;
3. Извършват принудително преместване на ППС в случаите на чл.9 и чл.31;
4. Контролират спазването на изискванията на Закона за управление на отпадъците по отношение на изоставените или снетите от отчет моторни превозни средства на територията на общината;
5. Събират, от името на общината, глобите и таксите, предвидени по тази наредба и по други общински наредби, имащи отношение към организацията на движението и паркирането;
6. Организират разпространението и продажбата на билетите или талоните за престой в зоните за платено паркиране, предоставени и от Общината;

Чл. 36 Глобите и таксите, събирани при прилагането на тази наредба и при констатиране на нарушения във връзка с контрола по организацията на движението и паркирането, постъпват в бюджета на общината.
Чл. 37 В общинският бюджет се предвиждат средства за осъществяване на дейностите по прилагане на настоящата наредба.


ГЛАВА ЧЕТВЪРТА
АДМИНИСТРАТИВНО-НАКАЗАТЕЛНИ РАЗПОРЕДБИ
РАЗДЕЛ I ОБЩИ ПОЛОЖЕНИЯ

Чл. 38 За установените нарушения на тази наредба, лицата извършили нарушението се наказват с глоба в размер от 50 /петдесет/ до 150 /сто и петдесет/ лева, ако за констатираното нарушение не е предвидено друго наказание.
Чл. 39 (1) Собственик или длъжностно лице, което нареди или съзнателно допусне негов подчинен да извърши нарушение по тази наредба се наказва с наказанието, предвидено за извършеното нарушение.
(2) Собственикът или този, на когото е предоставено моторно превозно средство, отговаря за извършеното с него нарушение. Собственикът се наказва с наказанието, предвидено за извършеното нарушение, ако не посочи лице, на което е предоставил ползването на моторното превозно средство.
(3) Когато нарушението е извършено при управление на моторно превозно средство, собственост на юридическо лице, предвиденото по тази Наредба наказание се налага на неговия законен представител или на лицето, посочено от него, на което е предоставил управлението на моторното превозно средство.
Чл. 40 (1) Актовете за установяване на нарушенията на тази наредба се съставят от длъжностните лица, определени със заповед на Кмета на Община Казанлък.
(2) Наказателните постановления се издават от Кмета на Общината или определен от него, Заместник-кмет.




РАЗДЕЛ II. 
САНКЦИИ ПРИ НЕПРАВИЛНО ПАРКИРАНЕ
Чл. 41 При констатирани и/или установени нарушения на правилата за паркиране, за които няма изрично и конкретно определена санкция в Закона за движение по пътищата на лицата, извършили или допуснали нарушението, се налагат санкциите предвидени в настоящата наредба.
Чл. 42 (1) При маловажни случаи на нарушения, които са установени в момента на извършването им, на мястото на нарушението, на извършителят може да бъде наложена глоба с фиш в размер до 50 (петдесет) лв. Издаденият за наложената глоба фиш трябва да съдържа данни: за самоличността на упълномощения от кмета служител, наложил глобата; за самоличността на нарушителя; за мястото и времето на нарушението; за нарушените разпоредби и за размера на глобата. Фиша се подписва от служителя, наложил глобата, и от нарушителя, когато е съгласен да плати наложената глоба. Доброволно, се счита плащане, извършено в 7- дневен срок от датата на издаването на фиша.
(2) На лице, което оспорва извършеното от него нарушение и/или размера на наложената му глоба, откаже да подпише фиша и/или да заплати наложената му глоба, се съставя акт за установяване на административно нарушение.
(3) Фиш за неправилно паркирано моторно превозно средство може да се издаде и в отсъствие на нарушителя. В този случай първият екземпляр от фиша се закрепва към моторното превозно средство. Закрепването на фиша към моторното превозно средство е равносилно на връчването му. Вторият екземпляр се изпраща по пощата, а третият екземпляр остава за съхранение в службата за контрол.
(4) Издаден фиш, глобата по който не е платена доброволно в 7-дневен срок от датата на издаването му, се смята за влязло в сила наказателно постановление.
Чл. 43 (1) (Изм. с Решение № 488/29.06.2017 г.) За паркиране на пътно превозно средство в паркове, градини, детски площадки, площи, предназначени само за пешеходци, и на тротоари в населените места извън разрешените за това места извършителят се наказва с глоба от 50 до 200 лв. 
(2) За паркиране на ППС в нарушение на изискванията на настоящата наредба, върху специално обозначено място, определено за паркиране на ППС, обслужващо хора с увреждания, на извършителя се налага глоба в размер на 50 (петдесет) лева. 
(3) На нарушителите на забраната на чл. 4, ал.2 и ал.3, т.2, т.3 и т.4, чл.5, чл.6, ал.2, чл. 7, ал.1 и чл.8 от настоящата Наредба, се налага глоба в размер от 50 (тридесет) до 100 (петдесет) лева.
РАЗДЕЛ III.
ДРУГИ САНКЦИИ
Чл. 44 (1) За използване на издадена по съответния ред, но с изтекъл срок на валидност карта за преференциално или привилегировано паркиране, на извършителя се налага глоба в размер до 50 (петдесет) лева, като картата се изземва и перфорира от контрольора, установил нарушението.
(2) За използване на издадена не по установения ред, недействителна карта за преференциално или привилегировано служебно паркиране, на извършителя се налага глоба в размер от 200 (двеста) до 500 (петстотин) лева, като картата се изземва от контрольора установил нарушението. В този случай се уведомява и районното полицейско управление.
(3) За нерегламентирано обозначаване и използване на паркоместа без да са спазени разпоредбите на настоящата наредба, на извършителя се налага глоба в размер от 200 (двеста) до 500 (петстотин) лева.
Чл. 45 (1) За частично или цялостно повреждане или нерегламентиран демонтаж на пътен знак, указателна табела или друго регламентирано поставено съоръжение за вертикална пътна сигнализация, на извършителите се налагат глоби в размер от 100 (сто) до 500 (петстотин) лева.
(2) За нерегламентирано, частично или цялостно заличаване на хоризонтална пътна маркировка на извършителите се налагат глоби в размер от 100 (сто) до 300 (триста) лева.
(3) За частично или цялостно повреждане или нерегламентиран демонтаж на монтирано по съответния ред антипаркинг устройство, на извършителите се налагат глоби в размер от 100 (сто) до 500 (петстотин) лева.
(4) На собственик или ползвател на МПС, който в нарушение на забраната по чл. 28, ал.2 от настоящата наредба частично или цялостно повреди или нерегламентирано демонтира средство за блокиране на колелото на автомобил „скоба“ се налагат глоби в размер от 50 (петдесет) до 150 (сто и петдесет) лева.
(5) При констатирано нарушение на разпоредбата на чл. 3, ал. 4, упълномощените представители на Община Казанлък премахват незабавно и изземват поставените елементи без да е необходимо предупреждение или предизвестие.

ДОПЪЛНИТЕЛНИ РАЗПОРЕДБИ
§1. Настоящата наредба се издава на основание чл. 21, ал. 2 от ЗМСМА, чл. 76, ал. 3 АПК, чл. 8 ЗНА и чл. 23, във връзка с чл.19, ал.1, т.2 от Закона за пътищата и чл.99, чл.99а, чл.167, 168, 178е от Закона за движението по пътищата.
§2. По смисъла на тази Наредба:
1. „Маловажен случай“ е този, при който извършеното административно нарушение с оглед липсата или незначителността на вредните последици или наличие на други смекчаващи обстоятелства представлява по-ниска степен на обществена опасност в сравнените случаи на административни нарушения от съответния вид;
2. "Пешеходната зона - "Екозона" в град Казанлък е територията на следните улици и площади: площад "Севтополис", ул. "Искра", ул. "Ген. Скобелев" /от пресечката й с ул. "Македония" до площада, ул. "Княз Дондуков", ул. "Рила", ул. "Паисий Хилендарски" /от площада до пресечката й с ул. "Кирил и Методий"/, ул. "Йордан Стателов".
3. "Централна градска част" на град Казанлък е територията, ограничена от улиците: бул. "23-ти пехотен Шипченски полк", бул. "Розова долина", бул. "Княз Александър Батенберг", ул. "Кирил и Методий", ул. "Христо Ботев" и ул. "Шипченска епопея".
§3. С настоящата наредба се отменят чл.43, чл.47, чл. 48, чл. 49, чл. 51, чл. 60, т.5 и т.8, предложение трето от Наредба №1 за осигуряване но обществения ред в община Казанлък; Глава Седма и Глава Осма- чл.32, чл.37, чл.38, чл.39 и чл.40 от Наредба № 30 за движението на превозните средства на територията на община Казанлък.
§4. Всички пропуски и карти за паркиране издадени по отменената Наредба № 30 за движението на превозните средства на територията на община Казанлък важат до изтичане на срока, за който се издадени, след което нови ще бъдат издавани по реда на настоящата Наредба.
§5. С приемането на тази наредба се отменят всички разпоредби от актове, приети от Общински съвет - Казанлък, които и противоречат.
§6. Разпоредбите на тази наредба се прилагат, доколкото не противоречат на нормативен акт с по- висока степен.
§7. Изпълнението на наредбата се възлага на кмета на община Казанлък. 

§8. В Наредба №26 за определянето и администрирането на местните такси и цени на услуги на територията на община Казанлък се правят следните изменения и допълнения
1. Отменя Чл.44, ал.1, т.21 и т.28
2. Създава нов чл.44а със следния текст:
Чл. 44а (1) Цена за кратковременно паркиране или престой на ППС на терените общинска собственост определени като зони за платено паркиране по смисъла на Наредба № 4 за реда за спиране, престой и паркиране на пътни превозни средства на територията на град Казанлък:
- 0.40 лв.– за 30 минути;
- 0.80 лв.– за 60 минути;
- 1.20 лв.– за 90 минути;
- 1.60 лв.– за 120 минути;
- 2.00 лв.– за 150 минути;
- 2.40 лв.– за 180 минути.
(2) Заплащането става с предварително закупен от водача талон, чрез SMS или чрез таксуване от паркинг- автомат. 
1. Чрез талон или таксуване от паркинг-автомат. Времетраенето на кратковременното паркиране е не по-малко от 30 минути и не повече от 3 часа. 
2. Чрез SMS. Времетраенето на кратковременното паркиране с изпратен SMS е не по-малко от 1 час и не повече от 3 часа. С един SMS се заплаща 1.20 лв. с ДДС за 1 час престой в зоната за платено паркиране. Съдържанието на SMS трябва да възпроизвежда буквално съдържанието на държавния регистрационен номер на автомобила. Пример: СТ 1111 СЗ - правилно; ST 1111 SZ - неправилно.
[bookmark: _GoBack](3) За принудително задържане, чрез техническо средство „скоба“ на неправилно паркирани ППС в границите на зоните за платено паркиране определени по реда на Наредба № 4 за реда за спиране, престой и паркиране на пътни превозни средства на територията на община Казанлък се заплаща цена в размер на 10 лева.
(4) За принудително преместване на неправилно паркирано ППС се заплаща цена в размер на 50 лева. Когато преместването се преустанови на място – 25 лева.
(5) За отговорно пазене на преместено по реда на чл.168, ал.1 от Закона за движение по пътищата ППС се заплаща цена в размер на 1,00 лв. с ДДС на час, считано от момента на уведомяване на Районно управление „Полиция“ Казанлък.

(6) За платено преференциално паркиране на ППС, съгласно чл.18 от Наредба № 4 за реда за спиране, престой и паркиране на пътни превозни средства на територията на град Казанлък се заплаща цена на услугата в размер на 10 /десет/ лева на месец.

(7) За платено паркиране на ППС - „Служебен абонамент”, съгласно чл.19 от Наредба № 4 за реда за спиране, престой и паркиране на пътни превозни средства на територията на град Казанлък се заплаща цена на услугата в размер на 50 /петдесет/ лева на месец.

§ 9. Наредбата влиза в сила в три дневен срок след обнародването й.


НИКОЛАЙ ЗЛАТАНОВ (п)
ПРЕДСЕДАТЕЛ НА ОБЩИНСКИ СЪВЕТ - КАЗАНЛЪК

Наредба № 4 за реда за спиране, престой и паркиране на пътни превозни средства на територията на община Казанлък
посл. изм. с Решение № 488/29.06.2017 г.
Стр. 15
